**Конфликт на интереси**

# Целта на настоящата глава е:

* Описание на процедурите за ограничаване на риска от настъпване на конфликт на интереси с оглед спазването на принципа на безпристрастност и независимост при управлението на програма „Вътрешни работи“ по НФМ 2014-2021;
* Регламентиране на мерки и контролни механизми, както и въвеждане на ограничения за лица, заемащи длъжности на трудово или служебно правоотношение в дирекция „Международни проекти“ след тяхното освобождаване.

1. ПРОВЕРКА НА ЛИЦА, УЧАСТВАЩИ В ОЦЕНКА НА ПРОЕКТНИ ПРЕДЛОЖЕНИЯ ПО ПРОЦЕДУРИ ЗА ПРЕДОСТАВЯНЕ НА БЕЗВЪЗМЕЗДНА ФИНАНСОВА ПОМОЩ (БФП)

Лицата, включени в комисията, подписват образец на Декларация за липса на конфликт на интереси незабавно след като научат имената на кандидатите и партньорите в процедурата. Декларацията се подписва от всеки член на комисиите по отделните етапи на оценка и подбор на постъпилите проектни предложения, в т.ч. външни оценители и служители на ДМП.

Резервен член на оценителната комисия попълва декларация за липса на конфликт на интереси и поверителност и участва в заседанията на комисията само ако бъде включен в процедурата по подбора.

След като проектните предложения бъдат отворени, председателят и секретарят на оценителна комисия извършват проверка относно следните обстоятелства, а именно дали:

а) участниците в оценителната комисия не са в договорни или служебни правоотношения с физически и юридически лица и техни обединения, които кандидатстват за безвъзмездна финансова помощ чрез подаване на проектно предложение в конкретната процедура;

б) участниците в оценителната комисия не са управители или членове на орган за управление или контрол в юридически лица и техни обединения участници в конкретната процедура или техни партньори в процедурата;

в) за участниците в оценителната комисия са налице данни за извършване на консултантска дейност по отношение на физически и юридически лица или техни обединения кандидати по конкретната процедура или техни партньори.

Горепосочената проверка се извършва с помощта на правно-информационни системи, търговския регистър, данни от автобиографията, представена от всеки участник в оценителната комисия, документи, удостоверяващи професионален опит и настояща месторабота, регистъра на служителите, напуснали ДМП и др.

В случай че се установи потенциален конфликт на интереси, председателят и секретарят на оценителната комисия незабавно докладват в писмен вид на ръководителя на Програмния оператор или директора на дирекция „Международни проекти“ и предлагат мотивирано лицето, спрямо което е установен потенциален конфликт на интереси, да се отстрани от участие в комисията.

2. РЕГИСТЪР НА СЛУЖИТЕЛИТЕ, НАПУСНАЛИ ПРОГРАМНИЯ ОПЕРАТОР (ДМП-МВР), И ПРОВЕРКА ЗА ПРЕДОТВРАТЯВАНЕ НА КОНФЛИКТ НА ИНТЕРЕСИ И СПАЗВАНЕ ПРИНЦИПА НА БЕЗПРИСТРАСТНОСТ И НЕЗАВИСИМОСТ ПРИ УПРАВЛЕНИЕ И ИЗПЪЛНЕНИЕ НА ПРОГРАМА „ВЪТРЕШНИ РАБОТИ“ ПО НФМ 2014-2021

С цел предотвратяване и разкриване на конфликт на интереси и отстраняване на лицата от участие в процедури за предоставяне на безвъзмездна финансова помощ по програма „Вътрешни работи“ по НФМ 2014-2021 и определяне на изпълнители от страна на бенефициенти по договори за безвъзмездна финансова помощ, съфинансирани със средства от НФМ 2014-2021, се създава и поддържа „Регистър на служителите, напуснали ДМП-МВР”.

Регистърът на напусналите служители съдържа следните задължителни реквизити:

1. Трите имена на напусналите служители;
2. Длъжността, която са заемали в ДМП;
3. Дата на напускане.

Регистърът се поддържа и актуализира от лице/а, определено/и от ръководителя на Програмния оператор или директора на дирекция „Международни проекти“.