# Вътрешни правила за работа на Комитета за сътрудничество по програма „Вътрешни работи“ по НФМ 2014-2021 г.

В съответствие с член 4.4 от Регламента за изпълнение на Норвежкия финансов механизъм за периода 2014-2021 г. Комитетът за сътрудничество консултира подготовката и изпълнението на програма „Вътрешни работи“ в България.

## Членове и наблюдатели на Комитета

1. Комитетът за сътрудничество се състои от представители на Програмния оператор (Министерство на вътрешните работи на България), програмните партньори от страната донор (Национална дирекция „Полиция“, норвежко Министерство на правосъдието и обществената сигурност, Норвежка дирекция за имиграция) и международната партньорска организация (Съвет на Европа).
2. Представители на Националното координационно звено, Офиса на финансовия механизъм, Посолството на Кралство Норвегия в Букурещ и Програмният оператор на програма „Правосъдие“ в България (Министерство на правосъдието) участват в заседанията на Комитета за сътрудничество като наблюдатели.
3. При необходимост членовете и наблюдателите на Комитета за сътрудничество могат да канят експерти и други заинтересовани лица да присъстват на заседанията на Комитета.
4. Представителите на организациите по т. 1 и т. 2, които ще вземат участие в заседанията на Комитета, могат да се променят и се определят непосредствено преди заседанието.

**Организация и задачи на Комитета**

1. Комитетите за сътрудничество се председателстват от представител на Програмния оператор.
2. Съгласно Регламента за изпълнение на Норвежкия финансов механизъм за периода 2014-2021 г. задачите на Комитета за сътрудничество включват:

а) Съдействие при провеждането на консултации със заинтересованите страни;

б) Консултиране при подготовката на идейните концепции;

в) Консултиране относно двустранни дейности и потенциални партньори от страната донор на проектно ниво;

г) Консултиране относно критериите за оценка и на текста на обявите за набиране на проектни предложения;

д) Преглед на постигнатия напредък в изпълнението на планираните програмни цели и резултати;

е) Преглед на постигнатия напредък в укрепването на двустранните отношения;

ж) Разглеждане на резултатите от изпълнението на програмата;

з) Преглед на проекта на годишни доклади по програмата;

и) Консултиране на ПО при изменения на програмата, засягащи постигането на очакваните цели и резултати на програмата;

й) Консултиране относно използването на средствата за двустранни отношения.

1. Всички документи, представени и разработени от Комитета за сътрудничество, са на английски език. Заседанията на Комитета се провеждат на английски език.
2. Комитетът за сътрудничество заседава най-малко два пъти годишно. Срещите се провеждат в Норвегия или в България. Срещи могат да бъдат организирани и в Страсбург.
3. Програмният оператор е отговорен за организирането на срещите. Проектът на дневен ред и съответните документи за заседанието, както и необходимата проектна документация, се изпращат на членовете и наблюдателите на Комитета най-малко 10 дни преди срещата.
4. Заседанията на Комитета се записват в протокол, който се подготвя и изпраща до членовете и наблюдателите за съгласуване.